Retningslinjer til medarbejdere om whistleblowerordning hos Fiskernes Forsikring

Fra 10. oktober 2018

**Retningslinjer til medarbejdere om whistleblowerordning hos Fiskernes Forsikring**

I disse retningslinjer beskrives, hvorfor Fiskernes Forsikring har en whistleblowerordning, hvordan den fungerer, og hvad medarbejdere må indberette via ordningen.

Formål

Formålet med whistleblowerordningen er at sikre, at oplysninger om lovovertrædelser – eller mistanke herom – hurtigt og fortroligt kan blive indberettet til en uafhængig og selvstændig enhed, der kan vurdere, hvilke tiltag der er behov for. Herved overholder Fiskernes Forsikring ligeledes lovkravet om en intern whistleblowerordning på det finansielle område til indberetning af (potentielle) overtrædelser af den finansielle regulering.

Hvem må benytte ordningen

Whistleblowerordningen må benyttes af medarbejdere og bestyrelsesmedlemmer hos Fiskernes Forsikring.

Bestyrelsesmedlemmer og ansatte hos eksterne virksomheder kan foretage anmeldelse via Finanstilsynets whistleblowerordning.

Hvad må rapporteres via ordningen

Ordningen må benyttes til at foretage indberetning af overtrædelser eller potentielle overtrædelser af finansiel lovgivning samt af alvorlige forseelser, jf. nærmere nedenfor. Der kan ske indberetning af såvel alvorlige som mindre alvorlige forseelser i relation til den finansielle lovgivning, ligesom der kan indberettes om overtrædelser, der ikke er af afgørende betydning for Fiskernes Forsikring. Dette kan fx være forseelser, der alene vil udløse et påbud eller en påtale fra Finanstilsynet.

Ved alvorlige forseelser forstås ud over enhver overtrædelse af den finansielle

lovgivning:

* alvorlig økonomisk kriminalitet, herunder bestikkelse, bedrageri, dokumentfalsk og lignende,
* uregelmæssigheder på områderne regnskabsføring, intern regnskabskontrol og revision,
* mistanke om korruption og kriminalitet i bank- og finanssektoren,
* miljøforurening,
* alvorlige brud på arbejdssikkerheden samt
* alvorlige forhold, der retter sig mod en ansat, f.eks. vold eller seksuelle overgreb.

Forseelser, som ikke må indberettes via ordningen, skal anmeldes via de normale kommunikationsveje.

Ordningen må kun benyttes til at indberette medarbejdere og bestyrelsesmedlemmer hos Fiskernes Forsikring.

Hvem skal der indberettes til

Indberetning sker via Plesner Whistleblowerordning, der findes via link på Fiskernes Forsikrings hjemmeside.

Fiskernes Forsikring opfordrer til, at medarbejderen angiver sit navn, når en rapportering foretages, så Fiskernes Forsikring har mulighed for at stille medarbejderen yderligere spørgsmål og efterfølgende orientere om undersøgelsens videre forløb.

Det er dog muligt at foretage en anonym rapportering.

Indberetningen modtages af to partnere hos Plesner, der efter en vurdering af, hvem der kan behandle indberetningen i forhold til habilitet, videresender Plesner indberetningen til den relevante sagsbehandler hos Fiskernes Forsikring.

Alle de involverede parter, herunder Fiskernes Forsikring og Plesner, vil behandle alle rapporteringer fortroligt.

Beskyttelse af medarbejdere

Hvis en medarbejder i god tro foretager en rapportering via ordningen, som senere måtte vise sig at være grundløs, vil det ikke få nogen negative konsekvenser eller følger for medarbejderen, hverken ansættelses- eller avancementsmæssigt.

Fiskernes Forsikring accepterer ikke, at medarbejdere forsætligt foretager falske anmeldelser, og det kan få ansættelsesretlige konsekvenser, hvis en medarbejder bevidst indgiver en falsk anmeldelse om en anden medarbejder via ordningen.

Den indberettende medarbejders identitet vil som udgangspunkt ikke blive videregivet til den anmeldte medarbejder. Medarbejderens identitet vil dog blive oplyst, såfremt det måtte vise sig, at den indberettende medarbejder har foretaget en forsætlig falsk anmeldelse.

Identitetsoplysningen vil også kunne blive videregivet ved en eventuel efterfølgende retssag vedrørende forholdet, der bliver rapporteret om.

Orientering til den anmeldte medarbejder

Hvis en medarbejder udsættes for en anmeldelse via ordningen, vil medarbejderen blive underrettet hurtigst muligt herom, efter at en foreløbig undersøgelse har fundet sted og alle relevante beviser er sikret. Medarbejderen vil bl.a. modtage information om

* Identiteten af den person/gruppe som er ansvarlig for undersøgelsen af anmeldelsen
* En beskrivelse af beskyldningerne
* Hvem der har set anmeldelsen

Der henvises desuden til Privatlivspolitik for Whistleblower-ordning, hvor der kan læses nærmere om behandlingen af personoplysninger og de registreredes rettigheder.

Datasikkerhed og dataopbevaring

Fiskernes Forsikring og Plesner vil behandle medarbejderes oplysninger og alle oplysninger omfattet af en rapport i overensstemmelse med gældende lovgivning.

Alle rapporter vil blive opbevaret forsvarligt, og det vil kun være muligt for relevante personer at tilgå rapporterne.

Anmeldelser, der viser sig åbenbart grundløse, slettes straks. Hvis der sker rapportering af en forseelse, der falder uden for kategorien af forseelser, som må anmeldes via ordningen, se punkt 3, vil rapporteringen straks blive sendt videre til den personaleansvarlige og vil samtidig blive slettet i whistleblowerordningen. Hvis der foretages anmeldelse til politiet eller anden myndighed, slettes oplysningerne straks efter afslutning af sagen hos de pågældende myndigheder.

Hvis der på baggrund af de indsamlede oplysninger gennemføres en ansættelsesretlig sanktion over for den indberettede medarbejder, eller der i øvrigt foreligger grunde til, at det er sagligt og nødvendigt fortsat at opbevare oplysninger om medarbejderen, vil oplysningerne blive opbevaret i den pågældende personalemappe. Efter fratrædelse opbevares oplysningerne om medarbejderen i op til 5 år.

Spørgsmål

Hvis du har spørgsmål vedrørende disse retningslinjer, er du velkommen til at tale med direktionen.